CELEX: 62005FJ0104
Servizz pubbliku
Uffiċjali
Promozzjoni

1.
Uffiċjali – Promozzjoni – Regoli applikabbli – Proċedura ta’ promozzjoni 2004
(Regolamenti tal-Persunal, Anness XIII, it-tieni paragrafu tal-Artikolu 6)
2.
Uffiċjali – Promozzjoni – Regoli applikabbli – Eżerċizzju ta’ promozzjoni 2004
(Regolamenti tal-Persunal, Artikolu 45; Regolament tal-Kunsill Nru 723/2004, Artikolu 2)
3.
Uffiċjali – Promozzjoni – Eżami komparattiv tal-merti
(Regolamenti tal-Persunal, Artikolu 45)
4.
Uffiċjali – Rikors – Interess ġuridiku
(Regolamenti tal-Persunal, Artikolu 45)
1.
It-tieni paragrafu tal-Artikolu 6 ta’ l-Anness XIII tar-Regolamenti tal-Persunal ma huwiex intiż li jiddetermina l-verżjoni
tar-Regolamenti tal-Persunal li hija applikabbli għall-proċedura ta’ promozzjoni 2004, iżda dik il-verżjoni li tirregola l-effetti
tad-deċiżjonijiet ta’ promozzjoni meħuda fir-rigward ta’ dik il-proċedura. L-għan ta’ din id-dispożizzjoni huwa li jiġi ggarantit
lill-uffiċjali, li fir-rigward tagħhom id-deċiżjoni tal-promozzjoni tintervjeni fl-aħħar tas-sena 2004, iżda li l-promozzjoni
tagħhom tidħol fis-seħħ f’data qabel l-1 ta’ Mejju 2004, li l-benefiċċju tal-karriera, b’mod partikolari f’termini ta’ avvanz
fil-grad, li jirriżulta tal-promozzjoni tagħhom ikun identiku għal dak li kien jirriżulta minn deċiżjoni ta’ promozzjoni adottata
qabel id-dħul fis-seħħ tar-Regolamenti tal-Persunal, kif emendati bir-Regolament Nru 723/2004.
(ara l-punt 66)
2.
Fin-nuqqas ta’ dispożizzjonijiet li jidderogaw mill-prinċipju ta’ applikabbiltà immedjata tar-regoli l-ġodda fir-Regolament
Nru 723/2004, li jemenda, b’effett mill-1 ta’ Mejju 2004, ir-Regolamenti tal-Persunal kif ukoll il-Kondizzjonijiet ta’ impjieg
ta’ impjegati oħra, l-Artikolu 45 tar-Regolamenti tal-Persunal, kif emendat permezz ta’ dan ir-regolament, huwa applikabbli
immedjatament mid-dħul fis-seħħ ta’ dan ir-regolament. Għalhekk, il-Kummissjoni ma setgħetx tapplika legalment, f’Novembru
2004, id-dispożizzjonijiet tal-Artikolu 45 tar-Regolamenti tal-Persunal il-qodma, imħassra minn dan ir-regolament, sabiex
tadotta d-deċiżjoni li tistabbilixxi n-numru totali ta’ punti ta’ mertu ta’ uffiċjal fir-rigward tal-proċedura ta’ promozzjoni
2004 u d-deċiżjoni li ma jiġix promoss taħt din il-proċedura.
(ara l-punti 71 u 72)
3.
Hija vvizzjata minn illegalità deċiżjoni tal-Kummissjoni li tistabbilixxi, fil‑kuntest tal-proċedura ta’ promozzjoni 2004,
in-numru totali ta’ punti ta’ mertu ta’ uffiċjal mingħajr ma jkunu ttieħdu inkunsiderazzjoni ż-żewġ kriterji addizzjonali
li hemm fl‑Artikolu 45 tar-Regolamenti tal-Persunal, kif daħlu fis‑seħħ fl-1 ta’ Mejju 2004, jiġifieri l-użu, mill-uffiċjal,
fl-eżerċizzju tal‑funzjonijiet tiegħu, ta’ lingwi oħra barra dik li pproduċa evidenza li kellu għarfien profond tagħha meta
ġie maħtur u, jekk ikun il-każ, il-livell tar‑responsabbiltajiet li jeżerċita.
L-illegalità ta’ din id-deċiżjoni twassal għall-illegalità tad-deċiżjoni li ma jiġix promoss meħuda fil-konfront tal-imsemmi
uffiċjal jekk eżami komparattiv ġdid tal-kandidaturi, li jieħu inkunsiderazzjoni dawn iż-żewġ kriterji, jista’ jwassal għal
evalwazzjoni tal-ġerarkija tal-merti ta’ uffiċjali nettament differenti u, eventwalment, jippermetti lill-istess uffiċjal
li jilħaq il-livell ta’ promozzjoni stabbilit għal din il-proċedura.
(ara l-punti 74, 76 u 78 sa 80)
4.
Rikors huwa ammissibbli biss jekk ir-rikorrent ikollu interess personali li l-att ikkontestat jiġi annullat. Uffiċjal ma jistax
iqis ruħu aggravat minn lista ta’ uffiċjali promossi u għalhekk ma jkollux interess personali li jitlob l-annullament tagħha
ħlief sa fejn ismu ma jkunx imniżżel fuqha, meta dawn il-promozzjonijiet ma jipprekludux li, wara li jsir eżami komparattiv
ġdid tal-merti, skont id-dispożizzjonijiet tal-Artikolu 45 tar-Regolamenti tal-Persunal, ikun huwa stess promoss skont il-proċedura
inkwistjoni. It-talbiet għall-annullament ta’ din il-lista kollha kemm hi huma għalhekk inammissibbli.
(ara l-punti 84 sa 86)
Referenza: Il-Qorti tal-Prim’Istanza 21 ta’ Novembru 1996, Michaël vs Il‑Kummissjoni, T‑144/95, ĠabraSP p. I‑A‑529 u II‑1429,
punt 31; 28 ta’ Settembru 2004, MCI vs Il‑Kummissjoni, T‑310/00, Ġabra p. II‑3253, punt 44